জামালপুরে সোমবার সন্ধ্যায় বয়ে যাওয়া কালবৈশাখী ঘূর্ণিঝড়ে দেওয়ানগঞ্জ পৌর শহরের দাস পাড়া এলাকায় ফিরোজ(৪৩) নামে এক ইট ভাটার শ্রমিক নিহতের খবর পাওয়া গেছে। এছাড়া ইসলামপুর ও দেওয়ানগঞ্জ উপজেলায় আহত হয়েছে শতাধিক। মুহূর্তের মধ্যে ঘূর্ণিঝড়ে গাছপালা, শত শত ঘরবাড়ি,পোল্ট্রি শিল্প দুমড়ে মুচরে  লন্ডভন্ড হয়ে যায়। বৈদ্যুতিক সংযোগ বিছিন্ন হয়ে প্রায় ১২ ঘন্টা বিদ্যুত্ বন্ধ থাকে। কালবৈশাখী ঝড়ে দেওয়ানগঞ্জ দাস পাড়া মুসা মিয়ার ইট ভাটার শ্রমিক আশ্রয় নেয়া ঘরের ওয়ালের নিচে চাপা পড়ে নিহত হয়। ওই সময় তার সাথে থাকা আরোও ৪জন আহত হলে আহতদেরকে দেওয়ানগঞ্জ হাসপাতালে ভর্তি করা হয়েছে। অপরদিকে ইসলামপুর উপজেলার বিভিন্ন চরাঞ্চলসহ পৌর শহরের বোয়ালমারী এলাকার আজিজুর রহমান বিএসসির রহমান পোল্ট্রি ফার্ম লন্ডভন্ড হয়ে যায়। ওই সময় ঘরের চাপায় প্রায় ৫শতাধিক লেয়ার মুরগি মারা যায়। এছাড়া দুটি উপজেলায় প্রায় ২ হাজারের অধিক কাঁচা- আধা  পাকা ঘরবাড়ি অজস্র গাছপালা উপড়ে পড়ে প্রায় শতাধিক ব্যক্তি আহত হয়।